**CDS ASC február**

**O modlitbe**

Dnešnou CDS otvárame nový okruh tém, v ktorom sa opäť orientujeme na podnety a oslovenia z duchovných cvičení minulých období. V tomto roku budeme uvažovať o našej  modlitbe i spôsobe modlenia, akému nás učí Pán.

*Raz sa na ktoromsi mieste modlil. Keď skončil, povedal mu jeden z jeho učeníkov: "Pane, nauč nás modliť sa, ako Ján naučil svojich učeníkov."* *– Lk 11,1*...

Pán Ježiš výzvu učeníka prijal. Lebo **modlitbe sa treba učiť**! Nie je to niečo, čo sa samovoľne rodí v nás, aj keď základné vlohy sú do nás dané. Ale na svojej modlitbe treba vedome pracovať. A to tak jednotlivec, aj ako spoločenstvo, Cirkev

Vychádzajme zo situácie, keď sa Pán Ježiš večer utiahne do samoty, nechá apoštolov samých, nechá ich spať... Prejde noc a vracia sa k nim. Písmo hovorí, že strávil noc v modlitbe. Ako vyzerá človek, ktorý celú noc nespal? Apoštoli sa budia, pretierajú si oči – a vidia Ježiša plného energie, s úsmevom a chuťou do života... Aj oni to tak chcú: Pane, nauč nás **takto sa modliť**! Aj my túžime  po takejto modlitbe Aby nám modlitba nebola bremenom, ale osviežením, oddychom a nie ťažkou prácou, pozdvihnutím mysle a naplnením srdca. A prvé, čo apoštoli počujú je: "Nehovorte veľa!" Nie od našich rečí závisí kvalita modlitby. Lotrovi na kríži stačila jedna veta, aby odčinila hriechy celého jeho búrlivého a pomýleného života. Tak ako teda? Náš Otec vie! Skôr než sa ozveme, On vie všetko – aj to, či ho naozaj máme radi, alebo si chceme len splniť povinnosť, upokojiť svedomie, alebo Ho len „podplatiť“. Postavme sa pred Neho s otvoreným srdcom. *Srdcia si roztrhnite, nie šaty!* – Joel 2,13

*"Nerobte z domu môjho Otca tržnicu!"* – pri modlitbe nekšeftujme! Ak mi Pane dáš toto, tak budem... "Ak mi uzdravíš manželku, budem sa tri roky každý utorok postiť o vode a chlebe..." Naučme sa prosiť ako ten, čo nemá čo ponúknuť! Ako malé dieťa, ktoré sa spolieha len na lásku otca a nie na svoje ponuky... Sv. František Saleský hovorí, že *"Modlitba je pozdvihnutie mysle k Bohu."*

Ježiš odpovedá na učeníkovu výzvu: *Vy sa budete modliť takto*: "TAKTO" – nie TOTO! Modlitba nie je básnička, to nie je text, a preto ani Ježišom ponúknutá modlitba Očenáš nie je, a ani sa nesmie chápať ako formulka. Je to **návod** na modlitbu! Pán Ježiš sa v Getsemani modlil jednu prosbu Očenáša ("buď vôľa tvoja") niekoľko hodín...

Keď otvoríme ústa k modlitbe, vstupujeme do iného sveta, kde platia iné miery a váhy než tie, na ktoré sme zvyknutí. Pri modlitbe si musíme byť vedomí niektorých dôležitých skutočností:

V modlitbe chceme komunikovať, nielen hovoriť. Teda aj počúvať. *"Mlč a počúvaj, Izrael!"* – je prvé prikázanie...Tu je možno náš najväčší problém, modlitbu veľmi často vnímame ako to, čo ja rozprávam Bohu. Modlitba je rozhovor a v prirodzenom rozhovore nechávame priestor na vyjadrenie aj druhej strane. A ak vieme, že tou druhou stranou, tým naším partnerom v rozhovore je sám Boh, nie je obrovskou škodou nevypočuť si ho? Nedať mu priestor, aby nám niečo povedal?

V modlitbe a modlitbou vstupujeme do vzťahu. Nehovoríme k niekomu cudziemu, ale k nášmu Otcovi, Stvoriteľovi a Pánovi. A On nás stvoril, lebo nás chce! Keby nás, keby mňa nechcel, nebol by ma stvoril. Tento vzťah si musíme uvedomiť a oň sa oprieť.

V modlitbe vstupujeme do spoločenstva nielen s Otcom, ale aj s bratmi a sestrami: Otče **náš** – nie "môj" – keď chceme Otca osloviť, musíme sa zaradiť medzi Jeho deti, do Jeho Syna počnúc. Nik by sa nemal modliť sám... Sme rodina! A len v rodine znie Slovo Otcovo a Otec počúva svoje deti. A touto rodinou je v prvom rade Cirkev. A Cirkev má svoju modlitbu, liturgiu, ktorá je tou modlitbou Syna, ktorá sa Otcovi páči.

Preto sa svojou modlitbou máme zaradiť a ponoriť do tejto jedinej, stálej a svätej modlitby rodiny Božích detí.. Nakoľko sa v čase svojej modlitby v duchu spájajme so všetkými, ktorí sa v tom momente modlia, a vytvárame jednotu oslavy, velebenia a vďaky vzdávania, natoľko sa môžeme cítiť "skrytý" v krásnom a svätom prúde modlitby, ktorá sa Pánovi páči a vždy dostane vyslyšanie.

Modlitba nezískava silu ani sústredením sa, ani vloženým chcením, ani opakovaním. sila našej modlitby je v otvorení sa, v odovzdanosti a vo veľkodušnosti.

Nemusíme a nemali by sme chcieť presvedčiť Boha, aby robil to a tak, ako chceme my, ale presvedčiť seba, že pre nás je lepšie to, čo On chce a robí. Pán Ježiš sa modlil, aby bol oslobodený a bol vyslyšaný. Ale Božou odpoveďou na Jeho prosbu bolo vzkriesenie – a nie únik pred krížom. Vzkriesenie ako záchrana pred smrťou naveky, záchrana, ktorú netreba už nikdy viackrát opakovať. Udiala sa raz a je navždy. Ak by bol Ježiš zachránený pred popravou, ako človek by aj tak musel zomrieť... Len cez bránu smrti sa ide do večnosti – inak sa nedá a iných dverí niet. Ale Kristus Pán je brána – k večnému životu.

Správne sa budeme modliť určite vtedy, ak budeme presvedčení, že Boh nás vášnivo miluje. Ak budeme k Bohu pristupovať tak, ako malé dieťa, ktoré sa túli k otcovi, lebo vie, že je ním milované. **Prijať vedomie tejto lásky – to je základ, na ktorom budujeme chápanie svojho života, náš vzťah k Bohu i našu modlitbu.** Milosť - táto láska nás obracia k Bohu. My len svojou vôľou s týmto obrátením súhlasíme,

Na zamyslenie:

Ako vyzerajú moje modlitby ?

* sú dýchaním duše Božieho dieťaťa alebo len plnením „náboženských povinností“?
* majú modlitby v mojom dni dostatočný a dôstojný priestor?

V tomto mesiaci v spoločnej modlitbe spomíname na:

**Sebastián Vavro**

**(stredisko Dubnica nad Váhom) \*11.10.1958 - +15.2.2011**

Sebastián pochádzal zo 6–člennej rodiny. Mal troch súrodencov a rodičia dali všetkým deťom základy kresťanskej výchovy. Bol vyučený čašník a toto zamestnanie robil asi 15 rokov. Vtedy spoznal svoju manželku Dagmar, s ktorou uzatvoril sviatostné manželstvo v roku 1982. Z manželstva sa narodilo 7 detí.

K hlbšej viere a k túžbe viac poznať Pána ho priviedol príklad jeho manželky. Veľmi mu vo formácii pomáhali sestry FMA a kňazi saleziáni, najmä don Kosmál, ktorý ho usmerňoval, aby sa stal saleziánom spolupracovníkom. Dňa 10.11. 2OO7 po dvojročnej formácii spolu s manželkou urobili prísľub k saleziánom spolupracovníkom.

Boli niekoľkonásobnými účastníkmi „manželských stretnutí“. Sebastián mal veľké, láskavé a úprimné srdce. Obetavo sa staral o svoju rodinu a veľa pomáhal aj saleziánskej rodine, hlavne sestrám FMA.

**Jozef Kramár**

**(stredisko Dolný Kubín) \*31.1.1955 - + 12.2.2013**

Jožko pochádzal z Malatinej. Sviatostné manželstvo uzavrel s Antóniou, ktorá tiež pochádzala z Malatinej . V manželstve sa im narodilo 11 detí. Prísľub k saleziánom spolupracovníkom zložil spolu s manželkou dňa 15.9.1984.

Svoj život naplnil láskou a starostlivosťou o svoju rodinu, ktorú mu bohato požehnával Nebeský Otec. A keď Pán života a smrti rozhodol, že Tonka dozrela pre nebo po ťažkej chorobe a zanechala tento svet vo veku 41 rokov, neľahká úloha starostlivosti o deti prešla na neho celou váhou. Ľahostajné mu neboli ani deti a mládež v Dolnom Kubíne, preto im tiež venoval veľa zo svojho času. Snažil sa, aby sa cez mnohé aktivity, ktorých bol iniciátorom, stali z nich statoční občania a dobrí kresťania. Boli to výlety, cyklotúry, divadlo, katechéza. Všetko robil ako don Bosco naplno. Všetok svoj voľný čas dal do služby mladým. Z jeho iniciatívy sa začal každoročný výstup na Choč . Keď mu ťažká choroba ubrala telesných síl, bol neustále pri mladých svojimi modlitbami a obetami. Svoju lásku k deťom prejavoval veľa krát cez obyčajný cukrík, ktorý mal vždy vo vrecku, aby našiel svojho adresáta. Žil život, ktorý je hodný nasledovania, lebo vždy verne kráčal za Pánom Ježišom so svojimi krížmi aj radosťami.

**Marián Ďurák**

**( stredisko Topoľčany) \* 16.3.1963 - + 15.2.2012**

Marián sa narodil v Topoľčanoch, celý svoj život prežil v dedinke Tesáre. Po maturite a  vojenskej službe sa zamestnal v Západoslovenských vodárňach ako strojník .Už počas jeho školských a študentských čias sa Topoľčiansko-jacovskom prostredí formovalo silné zázemie pre aktívny duchovný život mládeže animovaný saleziánmi (Valábek, Študent, Michalka, Obonya, Domeny, Chudý, Podolský). Maroš spolu s neskoršou manželkou Jankou sa do týchto aktivít plne zapájali. V manželstve im Boh požehnal štyri deti. Obaja pomáhali aktívne pripravovať Vianočné programy, stretnutia s mládežou, modlitbové stretnutia, ktoré Maroš neraz moderoval.

Saleziánom spolupracovníkom sa Maroš stal 30.5. 1993. Mal veselú, láskavú, miernu, spoločenskú povahu. V každom prostredí v ktorom žil, vytváral priateľské vzťahy. Bol pozorný, galantný, vedel zabávať a žartovať s deťmi. Keď bolo treba hovoriť - vedel čo povedať, keď bolo treba mlčať – mlčal a vedel počúvať. Bol prijateľný pre každého.

Zomrel po krátkej a veľmi ťažkej chorobe, vo veku 49 rokov.

**Marián Ďurák**

**( stredisko Topoľčany) \* 16.3.1963 - + 15.2.2012**

Marián sa narodil v Topoľčanoch, ako prvý z troch detí Emila a Jolany Ďurákových. Celý svoj život prežil v dedinke Tesáre.

Do základnej školy chodil najskôr v Tesároch, neskôr v Jacovciach. Učňovskú a strednú školu strojársku študoval v Bánovciach nad Bebravou, kde aj maturoval v roku 1985. Dva roky vojenskej základnej služby odslúžil v Plzni. Po návrate z vojenčiny sa zamestnal v Západoslovenských vodárňach ako strojník .Už počas školských a študentských čias sa v našom Topoľčiansko-jacovskom prostredí formovalo silné zázemie pre aktívny duchovný život mládeže. Animovali ho „tichí“ verejnosti neznámi bratia saleziáni: Marián Valábek , Paľko Michalka, Vladko Študent, Július Obonya, Jozef Domeny , František Chudý – vtedajší kaplán Jacovskej fary, Peter Podolský vedúci spevokolu, v ktorom Maroš, so svojou neskoršou manželkou Jankou, spieval. Boh im požehnal štyri deti. Obaja pomáhali aktívne pripravovať Vianočné programy, stretnutia s mládežou, modlitbové stretnutia, ktoré Maroš neraz moderoval.

Saleziánom spolupracovníkom sa Maroš stal 30.5. 1993. Mal veselú, láskavú, miernu, spoločenskú povahu. V každom prostredí, v ktorom žil, vytváral priateľské vzťahy. Bol pozorný, galantný, vedel zabávať a žartovať s deťmi. Keď bolo treba hovoriť - vedel čo povedať, keď bolo treba mlčať – mlčal a vedel počúvať. Bol prijateľný pre každého.

Zomrel po krátkej a veľmi ťažkej chorobe, vo veku 49 rokov.